
–	uzimajući u obzir članak 144. stavak 5. i članak 132. stavak 4. Poslovnika,
A.	budući da se u Venezueli iza rešetaka nalazi više od 300 političkih zatvorenika;
B.	budući da je 9. veljače 2024. venezuelski režim oteo Rocío San Miguel, odvjetnicu i aktivisticu za ljudska prava te španjolsku državljanku, i osudio je na temelju politički motiviranih razloga zbog sumnje na urotu protiv Nicolása Madura i njegova režima; budući da je ona trenutačno zadržana u zatvoru El Helicoide, poznatom po kršenjima ljudskih prava te, među ostalim, mučenjima;
C.	budući da je Madurov režim, nakon što je povjerenik UN-a osudio uhićenje Rocío San Miguel, optužio Ured visokog povjerenika UN-a za ljudska prava (OHCHR) za „kolonijalističko, nasilničko” ponašanje i huškanje političke oporbe te ga potom protjerao;
D.	budući da je general Hernández Da Costa politički zatvorenik još od kolovoza 2018.; budući da je 19. veljače 2024. prisilno premješten u zatvor El Rodeo 1, u kojem su zatočeni politički zatvorenici; budući da je, osim njega, premješten još i nepoznat broj zatvorenika, uključujući određen broj građana EU-a; budući da general pati od zdravstvenih problema koji zahtijevaju stalno liječenje, koje mu je uskraćeno;
E.	budući da su četiri koordinatora izborne kampanje oporbene predsjedničke kandidatkinje Marije Corine Machado – Juan Freites, Luis Camacaro, Guillermo Lopez i Emil Brandt – također zadržani iz političkih razloga te se nalaze u izolaciji;
F.	budući da je u siječnju 2024. nepriznata narodna skupština nastavila razmatrati donošenje zakona usmjerenog na ograničavanje djelovanja, kriminalizaciju i ukidanje nevladinih organizacija;
1.	oštro osuđuje Madurov režim zbog zatvaranja stotina političkih zatvorenika;
2.	izražava žaljenje zbog činjenice da su ti zatvorenici iza rešetaka u uvjetima koji su u suprotnosti sa Standardnim minimalnim pravilima UN-a za postupanje sa zatvorenicima;
3.	zahtijeva da se hitno i bezuvjetno na slobodu puste svi politički zatvorenici i proizvoljno pritvorene osobe te da im se vrate sva njihova prava; poziva režim da prestane provoditi svoju politiku represije i da prekine napade na civilno društvo i oporbu;
4.	apelira na čileanske vlasti da temeljito istraže ubojstvo bivšeg političkog zatvorenika Ronalda Ojede, koji je pobjegao Madurovu režimu;
5.	poziva potpredsjednika Komisije / Visokog predstavnika Unije za vanjske poslove i sigurnosnu politiku i Vijeće da uvedu strože sankcije protiv režima, uključujući pritom visoke dužnosnike, pripadnike sigurnosnih snaga, režimski Vrhovni sud te samog Madura;
6.	apelira na Međunarodni kazneni sud da u svoju istragu o navodnim zločinima Madurova režima protiv čovječnosti uključi i aktualna kršenja ljudskih prava i proizvoljna pritvaranja;
7.	poziva međunarodnu zajednicu da podrži povratak demokracije u Venezueli, naročito u svjetlu predstojećih izbora, na kojima se čelnici oporbe Mariji Corini Machado mora dopustiti puno sudjelovanje;
8.	potiče venezuelske vlasti da ponovno uspostave Ured visokog povjerenika UN-a za ljudska prava i zajamče mu pristup zatvorima kao i nesmetan pristup mandatarima za posebne postupke Ujedinjenih naroda;
9.	nalaže svojoj predsjednici da ovu Rezoluciju proslijedi Vijeću, potpredsjedniku Komisije / Visokom predstavniku Unije za vanjske poslove i sigurnosnu politiku, državama članicama, Zajednici latinoameričkih i karipskih država, Organizaciji američkih država, glavnom tajniku UN-a i venezuelskom režimu.

